9.3.2010        Dnro15972/041/10
OIKEUSMINISTERIÖ
Lainvalmisteluosasto

PL 25
00023 Valtioneuvosto

Oikeusministeriön kirje 2.2.2010 OM 4/41/2004

LAUSUNTO 

Esitysluonnos koskee sähköistä kiinteistön vaihdantaa, panttausta ja kirjaamismenettelyä ja se sisältää ehdotukset laeiksi maakaaren ja eräiden muiden lakien muuttamisesta. Asumisen rahoitus- ja kehittämiskeskus (ARA), silloinen Valtion asuntorahasto, on sähköistä kiinteistönvaihdantaa selvittäneen toimikunnan loppumietinnöstä vuonna 2006 antamassaan lausunnossa pitänyt sähköisen menettelyn kehittämistä ja käyttöönottoa hyvänä. Nykyistä tehokkaampi uuden teknologian hyödyntäminen edistää tietojen ajantasaisuutta ja käytettävyyttä sekä tukee hallinnon resurssien tarkoituksenmukaista kohdentamista, mikä on käynyt entistä tärkeämmäksi. 

ARA korostaa edelleen, että valtion korkotukea ja avustuksia myönnettäessä on olennaisen tärkeää saada oikeaa tietoa tuettavasta kohteesta, sen omistajasta ja siihen kohdistuvista panttioikeuksista. Rahasto tarvitsee näitä tietoja myös tukien käytön sekä käyttö- ja luovutusrajoitusten alaisen asuntokannan omistajanvaihdosten valvonnassa. 

Valtion lainoittamiin ja korkotukemiin taloihin ja asuntoihin kohdistuvat laissa säädetyt käyttö- ja luovutusrajoitukset, joista on tehtävä merkintä lainhuuto- ja kiinnitysrekisteriin. Säännösten vastaiset luovutukset ovat mitättömiä. Asuntotuotantolainsäädäntöön liittyvät rajoitukset onkin otettu huomioon ehdotetun maakaaren 5 luvun 7 §:n perusteluissa. Valtion tuen saajien tiedot rajoituksista ovat usein osoittautuneet riittämättömiksi, varsinkin jos tuen myöntämisestä on kulunut jo useita vuosia. Järjestelmä estäisi rajoitusten vastaiset luovutukset ja saisi luovuttajan tarkistamaan, miten on toimittava, ja hankkimaan tarvittavan viranomaispäätöksen. Tämä parantaisi luovutuksensaajan asemaa ja estäisi mitättömiin luovutuksiin liittyvien ongelmien syntymisen. 

Kaupankäyntijärjestelmästä ehdotetaan luovutettavaksi kauppaa koskevia tietoja nimetyille viranomaisille. Viranomaisluettelo on ilmeisesti tarkoitettu tyhjentäväksi. ARAlle olisi kuitenkin tärkeää saada 

tiedot valtion tukemaa asuntokantaa koskevista omistajanvaihdoksista ja niiden kirjaamisesta eli toteutumisesta. Tästä syystä ARA ehdottaa maakaaren 5 luvun 13 §:ä tarkistettavaksi niin, että tietoja voitaisiin tarpeen mukaan luovuttaa myös muille viranomaisille. Oikeusministeriö määrittelisi luovutettavat tiedot ja niiden käyttämisen.

Hannu Rossilahti		Jaana-Maarit Huuhka
ylijohtaja			päälakimies